**Almud : Tasnalmudt**

**Aswir wis kraḍ/turagt**

**Tamsirt 4: Tasnarrayt tisliẓrit (méthode audio-visuelle)**

1. **Tabadut**

 Qqaren-as daɣen tasnarrayt s tɣessa tamatut tisliẓrit (Structro-Global-Audio-Visuelle), deg tazwara iswi n tarrayt-a yella d asifses n wugren n tmesliwt d tsiwelt deg tutlayt n tefransist, deg tmura yettmeslayen tutlayt-a neɣ tid yellan ddaw n laɛnaya n Fransa.

 Ihi adabu arumi (Fransa), yessufeɣ-d yiwen n usenfar iwumi isemma « *tafransist taddayt* » (Français élémentaire), iswi-ines d asidrer n tutlayt tafransist. Asenfar-a yemmug-d i waṭas n yimdanen yemgaraden: igduden yettusetɛemren, ixeddamen iminigen, inerzafen…).

 Tasnarrayt-a tbedd ɣef sin n yimenzayen “sell” akked “ẓer”, deg-s yettili useqdec n tugna d ṣṣut i useddu n temsirt. Azal d ameqqran yettunefk i **timawit** neɣ **i tmesliwt**. Tseqdac allalen d imaynuten am **usekles.**

 **2- Tikli n temsirt deg tesnarrayt tisliẓrit**

Tamsirt deg tesnarrayt-a tettɛedday-d ɣef ukkuẓ (04) n tizza:

 **2.1. Asissen**

 Deg tazwara yettili-d usissen n temsirt s tutlayt taberranit sɣur uselmad s useqdec n kra n wallalen am tugniwin neɣ asekles.

 **2.2**. **Asegzi**

 Deg tizza tis snat, aselmad isegzay-d tamsirt , yettak-d isteqsiyen.Tikwal yettak-d tifyar, yettkkes kra n wawalen, inelmaden ilaq ad d-afen ayen ixussen. Yettili-d usenfali s waṭas.

 **2.3.** **Aɛiwed**

 Imi tasnarrayt tefka azal i tmesliwt, ɣef waya i tseqdac tafakust n uɛiwed (répétition) n tɣuri n kra n wawalen, tifyar neɣ iḍrisen iwakken anelmad ad yissin ad d-isusru s tutlayt taberranit, ilmend n P.GUBERINA, deg ulmud n tutlayt, aḍaf n **ususru** d ayen yellan d agejdan,

 **2.4. Asenfali/Tanabda (exploitation)**

 Da, deg tizza taneggarut n temsirt, anelmad ad yessexdem timussniwin i d -yegza

seg temsirt-nni, yezmer d awal neɣ d aferdis n tjerrumt…atg ad ten-isexdem deg teywalt,

**3- Assaɣen isensegmiyen gar uselmad d yinelmaden**

 **Aselmad** ilatamlilt d tagejdant deg tesnarrayt-a, d netta i yesselmaden inumak n wawalen, i d-yessewjaden iluɣma, d netta daɣen i yesseɣtayen asusru n yinelmaden, maca ur yesɛa ara tilelli deg usewjed n temsirin, ilaq fell-as ad yeḍfer ahil d udlisfus akken i yella.

 Ma d ayen i yerzan **inelmaden**, ṭṭafaren kan ayen i asen-d- yenna uselmad, d tamara fell-asen ad d-ɛeddin ɣef timawit umbeɛd ɣer tira war tuddma n wayen ideg xuṣen neɣ ayen i sran ad issinen.

 Tanezzarit tettili s umata akka: aselmad inelmaden, tikwal tettili-d daɣen akka: inelmaden inelmaden.

**4. Lixsas n tesnarrayt tisliẓrit**

- Iselmaden sran asileɣ uslig i useqdec wallalen imaynuten i tsexdam tesnarrayt-a,

- Tiwtilin n tesnarrayt-a uɛrent, nezmer ad d-nini ur tezmir ara ad tili deg tilawt. Ilaq-as drus n yinelmaden, aṭas n wakud.

- Tasnarrayt-a ur tefki ara tilelli i yinelmaden, ttabaɛen kan aselmad, d ayen i ten-yettaǧǧan ɛeyyun.

- Akken i d-iban seg tbadut n tesnarayt-a, tira ur tesɛa ara azal deg-s, tefka azal i timawit d tmesliwt, ɣef waya ad d-naf wid yesseqdacen tasnarrayt-a, ur d-ttmeslayen ara ɣef tira.